Марат Әхмәтов: "Телне саклауда игътибар үзәгендә мәгариф оешмалары булырга тиеш"

	Татарстанның Дәүләт Советы рәисе урынбасары, Президент каршындагы Татар телен саклау һәм үстерү мәсьәләләре комиссиясе рәисе Марат Әхмәтов район башлыклары белән икенче кат зональ очрашуларын башлап җибәрде. Беренче эш сәфәре Теләче районында узды.	 «Безнең беренче очрашудан соң уку елы башланыр алдыннан әти-әниләр белән эшләргә вакыт калмаган иде. 2021-2022 уку елында без бу мәсьәләгә бик җитди игътибар бирәчәкбез. Атна саен Татарстан Президентына районнар буенча аналитик материал тапшырылачак», диде Марат Әхмәтов.

Шулай ук ул район башлыкларына татар телен үстерү мәсьәләләре буенча турыдан-туры җитәкчелек итәргә кушты, дип яза "Татар-Информ" МА.

«Әгәр дә балалар бакчаларында татар төркемнәре оештыра алмасак, башлангыч сыйныфларда татар телендә белем бирә алмасак, бигрәк тә район үзәкләрендә һәм шәһәрләрдә, безнең калган бөтен эшчәнлегебезнең нәтиҗәсе югары булмаячак. Безнең төп юнәлеш — мәктәп һәм балалар бакчасы, әти-әниләр белән эшләү булырга тиеш», диде комиссия рәисе.

Марат Әхмәтов татар телен саклау һәм үстерү мәсьәләләре буенча бурычларны республиканың бөтен районнарына бертөрле куеп булмаячагын аңлатты. «Казан арты районнарына ныграк таянырга өметләнәбез. Әлки, Тәтеш, Спас, Аксубай һәм башка бик күп районнарда бу мәсьәләне кузгату күпкә авыррак һәм каршылыклырак. Республикабызның районнары тормышы бик төрле», диде ул. 
	---	
Татар телен һәм ТР яшәүче халыклар вәкилләренеңтуган телләрен саклау, үстерү мәсьәләләре комиссиясе

	№ --- | 26.02.2021	


